102 sarnaqäwi: Jesusax jaktxiwa
¿KHITÏPACHAS aka warmixa uk yattati? ¿Uka pä jaqisti khitinakarakïpachasa? Uka warmix María Magdalenawa. Janq’u isin jaqinakasti angelanakawa. Jesusax kawkin imatäkäntï uka sepulturaruw Mariax uñantaski, ¡ukampis Jesusax janiw ukankxänti! ¿Khitis apaspachäna? Yatxatañäni.
Jesusan jiwatapatxa, sacerdotenakaw Pilatomp parlir sarapxäna: ‘Jesusax kimsürut jaktanï sasaw säna. Sepulturar khitma. ¡Arkirinakapaw amay lunthatsusin jaktxataynaw sapxaspa!’ sasa. Ukat Pilatox soldadonak khitapxam sataynawa.
Ukampis Jesusan kimsür jiwatapatxa, wali alwat Jehová Diosan angelapax uñstäna. Ukat sepulturat jach’a qal atiqäna. Soldadonakax walpun mulljasipxäna, janiw unxtirjamäpkänti. ¡Ukat sepultur uñantapxäna, janiw Jesusax ukankxänti! Yaqhip soldadonakax sacerdotenakar yatiyiriw sarapxäna. ¿Uka jan wali sacerdotenakax kamachapxänsa? K’arisipxañapatakiw qullqi churapxäna. Akham sasaw yatichapxäna: ‘Arkirinakapaw ikisipkayäta ukhax Jesusan amayap apasxapxatayna’ sasa.
Ukäñkamasti, Jesusan arkirinakapatxa mä qhawqha warminakaw sepultur uñantir jutapxäna. ¡Ch’usaki uñjasin sustjasipxänwa! Ukatxa María Magdalenaxa laqaw Pedrompir Juanampir yatiyir saräna. Ukat Mayakwa, k’ajkir isini pä angelanakax mayni warminakar uñstäna. ‘¿Kunatsa Jesusar akan thaqhapxta?’ sasaw jiskt’apxäna. ‘Jupax jaktxiwa. Jank’aki sarapxam arkiri masinakamar yatiyanipxam’ sasa. Jupanakasti jank’akiw t’ijupxäna. Ukampis thakinxa mä jaqiw sayt’ayäna. ¿Khitïpachänsa? ¡Jesusänwa! ‘Arkirinakajar yatiyanipxam’ sänwa.
Ukat kunapachatï warminakax ‘Jesusaruw uñjapxta, jaktatäxiw’ sasa yatiyapxäna ukhaxa arkirinakapax janiw ukhamaspaw sapkänti. ¡Pedrompi Juanampisti sepulturaruw t’ijunipxäna, ukampis ch’usakïnwa! Ukat kunapachatï panipax sarxapxäna ukhaxa, María Magdalenaw qhiparäna, kunattix jupax kutt’anirakitaynawa. Ukat sepulturaruw uñantäna ukatwa aka pä angelanakarux uñjäna.
¿Kunatsa Jesusan amayapax jan sepulturankxpachäna uk yattati? Diosaw chhaqtayäna, janiw Jesusarux pachpa janchipar jaktaykänti. Jan ukasti ajayjam jaktayäna, kunjamäpkitï angelanakax ukhama. Ukampis arkirinakapan uñjatäñatakixa, Jesusax jaqjamaw tuküna.
Mateo 27:62-66; 28:1-15; Lucas 24:1-12; Juan 20:1-12.
Jiskt’äwinaka
- ¿Khitis akankaski uka warmixa, khitinakas aka pä jaqinakaxa, ukat kawkinkasipkisa?
- ¿Kunatsa Pilatox sacerdotenakaruxa soldadonak Jesusan sepulturapar khitapxam sänxa?
- Jesusan jiwatapat kimsa uru saraqataruxa, ¿wali alwat mä angelax kamachänsa, ukat sacerdotenakax kamachapxänsa?
- ¿Kunatsa Jesusan sepulturap uñantir sarasin mä qhawqha warminakax sustjasipxäna?
- ¿Kunatsa Pedrompi Juanampix Jesusan sepulturapar uñantirix sarapxäna, ukat kunjams jikxatapxäna?
- ¿Jesusan amayapax kawkinkpachänsa, ukat arkirinakapan uñjatäñatakix Jesusax kamachänsa?
Yaqha jiskt’äwinakampi
- Liyt’añamawa Mateo 27:62-66 ukat 28:1-15.
Kunapachatï Jesusax jaktxäna ukhaxa, ¿kunjamatsa aytat sacerdotenakasa, fariseonakasa, jilïrinakasa qullan ajay contra juchachasipxäna? (Mat. 12:24, 31, 32; 28:11-15.)
- Liyt’añamawa Lucas 24:1-12.
Jehová Diosatakix warminakan parlatanakapax atiniskañawa, ¿ukax kunjamsa Jesusan jaktäwipan uñacht’ayasïna? (Luc. 24:4, 9, 10; Mat. 28:1-7.)
- Liyt’añamawa Juan 20:1-12.
Janitï mä profecía sum amuykstanxa, ¿kunjamsa Juan 20:8, 9 qillqatanakax suyt’irïñasataki yanapt’istu? (Pro. 4:18; Mat. 17:22, 23; Luc. 24:5-8; Juan 16:12.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn